**Tėvynės sąjungos-Lietuvos krikščionių demokratų partijos**

**ATSKIROJI NUOMONĖ**

**dėl susitarimo “Dėl Lietuvos gynybos politikos gairių”**

Pagrindinis Lietuvos politikų uždavinys – išsaugoti Kovo 11-osios valstybę, kad, gyvenant šalia agresyvios Rusijos, neištiktų panaši katastrofa kaip 1940 metais.

Ne vienerius metus grėsmių nacionaliniam saugumui įvertinimo ataskaitose Valstybės saugumo departamentas ir KAM AOTD identifikavo, kad pagrindinė grėsmė Lietuvos nacionaliniam saugumui kyla dėl agresyvių Rusijos intencijų ir veiksmų.

Karinė jėga išlieka viena esminių Rusijos užsienio ir saugumo politikos priemonių. 2017 m. naudodama karinę jėgą Rusija siekė didinti įtaką geopolitiškai svarbiuose regionuose. Mūsų regionas Kremliui yra vienas svarbiausių. Būtent todėl Rusijos Federacijos karinių pajėgumų sankaupa šalia mūsų sienų yra dešimteriopai didesnė, nei šiuo metu čia yra NATO pajėgumų. Pabrėžtina, kad ir toliau vyksta Rusijos Vakarų karinės apygardos stiprinimas, apimant ir Lietuvos pašonėje esančią Kaliningrado sritį.

Remiantis LR žvalgybos ir kontržvalgybos tarnybų analize - Nacionalinio saugumo strategija, priimtais kariuomenės vystymosi prioritetais - akivaizdu, kad Lietuva dabartinėje regiono saugumo situacijoje turi stiprinti, modernizuoti šalies karines pajėgas.

Lietuva yra paribio valstybė, todėl šiuo metu krašto apsaugai skiriami 2 proc. Bendrojo vidaus produkto (BVP) yra tik grindys, finansavimas turi nuolat nuosekliai augti ir užtikrinti būtinųjų Lietuvos kariuomenės poreikių patenkinimą bei vis dar trūkstamų pajėgumų užpildymą.

Lietuvos valstybė 2 proc. ir daugiau nuo BVP gynybai skirti turi ne tik dėl įsipareigojimų NATO, tačiau ir tam, kad esant reikalui efektyviai galėtų gintis pati bei vykdyti Vašingtono sutarties 3 straipsnį, kuris numato, kad “Šalys, kiekviena atskirai ir kartu, nuolatinėmis ir veiksmingomis savo pačių bei tarpusavio paramos priemonėmis palaikys ir plėtos individualų ir kolektyvinį pajėgumą ginkluotam užpuolimui atremti”.

**Todėl Tėvynės sąjunga-Lietuvos krikščionys demokratai (TS-LKD) siūlo nemažinti dabartinių krašto apsaugos finansavimo tempų ir užtikrinti, kad jie nuosekliai didėtų.**

**TS-LKD įsipareigoja, jei po 2020 m. Seimo rinkimų dalyvaus Vyriausybės darbe, finansavimą gynybai didins sparčiau, nei įrašyta šiame susitarime, ir 2,5 proc. BVP pasieks jau 2025 metais.**

**Skirtingai, nei rašoma susitarime, mes manome, jog pereiti prie visuotinio šaukimo modelio, kuomet privalomai būtų šaukiami vaikinai nuo 18 m. iš karto po viduriniojo ugdymo mokyklos baigimo, galima jau nuo 2022 metų.**

Tai pasiųstų stiprią žinią tiek mūsų sąjungininkams, tiek  agresyviajai kaimynei. Be to, išspręstų dabar kylančią sumaištį kai kurių jaunuolių gyvenime, kuomet jie nėra tikri, ar ir kada bus pašaukti, nes visi žinotų, jog pabaigę mokyklą turės atlikti pareigą Tėvynei ir galės atitinkamai planuoti savo gyvenimus.

**Įvertinant didėjančius pavojus, kuriuos nacionaliniam saugumui ir visuomenės atsparumui kelia vis plačiau ir efektyviau naudojamos hibridinių karų priemonės, siūlėme į susitarimą įrašyti įsipareigojimą, jog iki 2019 sausio 1 d. bus parengta Nacionalinė demokratijos apsaugos nuo hibridinių grėsmių strategija.** Mūsų nuomone, strategija turi apibrėžti vieningus ir kompleksinius būdus, priemones ir institucijas, reikalingus siekiant stiprinti Lietuvos valdžios ir visuomenės gebėjimus apsiginti nuo kibernetinių, propagandinių, dezinformacinių, neskaidraus politinių kampanijų finansavimo ir kitų priemonių, kuriomis Lietuvai nedraugiškos valstybės bando įtakoti Lietuvos politinius procesus.

Įsipareigojame aktyviai prisidėti, užkardant pastangas silpninti demokratiją mūsų valstybėje ir siekti, kad tokia strategija būtų parengta kuo greičiau.